27/11/2015 | Administración LocalMunicipal
Cambre
Aprobación definitiva da Ordenanza reguladora da instalación de terrazas en terreos de uso público

A Corporación municipal en pleno, en sesión ordinaria do día 27 de marzo de 2014, aprobou, con carácter inicial, a Ordenanza da instalación de terrazas en terreos de uso público. En sesión ordinaria de data 29 de xullo de 2015, o Pleno da Corporación aprobou a resolución das alegacións presentadas á citada ordenanza durante o prazo de exposición ao público, e acordou modificar parte do articulado e a apertura dun novo prazo de información pública. Exposta ao público durante trinta días, e resoltas as novas alegacións en sesión ordinaria do Pleno da Corporación de data 28 de outubro de 2005, de conformidade co establecido no art.49 c) da Lei 7/1985, de 2 de abril, enténdese definitivamente aprobada. A teor do previsto no artigo 70.2 da Lei 7/1985, reguladora das bases do réxime local, e artigo 196.2 do Real decreto 2568/1986, de 28 de novembro, publícase integramente o citado texto normativo, que entrará en vigor unha vez transcorrido o prazo establecido na Disposición final Primeira da propia ordenanza. Por tratarse dunha disposición administrativa de carácter xeral, non procede recurso en vía administrativa, se ben poderá impugnarse directamente ante a xurisdición contencioso-administrativa. O prazo para interpoñer o recurso contencioso-administrativo é de dous meses contados desde o día seguinte ao da publicación desta disposición no Boletín Oficial da Provincia, e deberá presentarse ante a Sala do Contencioso Administrativo do Tribunal Superior de Xustiza de Galicia, isto de conformidade co previsto no artigo 10.1. b) da Lei 29/1998, reguladora da xurisdición contencioso-administrativa. ORDENANZA REGULADORA DA INSTALACIÓN DE TERRAZAS EN TERREOS DE USO PÚBLICO Exposición de motivos A presente ordenanza regula, dentro da esfera da competencia municipal (Lei 7/1985, do 2 de abril, reguladora das bases do réxime local e Lei 33/2003, do 3 de novembro, de patrimonio das Administracións Públicas) a instalación de terrazas de hostalería nas vías públicas, prazas e paseos de uso público do municipio. De acordo co Regulamento de bens das entidades locais, a instalación de terrazas na vía pública constitúe un uso común especial dun ben público e como tal debe estar suxeito a licenza municipal. A proliferación destes elementos nos espazos de uso público e a súa actual consideración como un importante elemento dinamizador da vida social e económica do municipio demanda unha regulación que permita unha conciliación entre intereses públicos e privados, no entendemento de que debe predominar o uso público fronte á explotación privada dun ben público, así como a protección do entorno no que se ubiquen as ditas instalacións. Ante esta circunstancia e ante a inexistencia dunha ordenanza municipal que regule esta materia o Concello de Cambre considera necesario establecer un marco normativo que ordene de forma axeitada a instalación deste tipo de elementos nos espazos públicos. CAPÍTULO I.–DISPOSICIÓNS XERAIS Artigo 1.–Obxecto.1.–A presente Ordenanza regula a ocupación temporal de terreos de uso público por terrazas vinculadas a establecementos de hostalería no Concello de Cambre.2.–Exclúense da aplicación desta Ordenanza os actos de ocupación de vía pública que se realicen con ocasión de feiras, festas, actividades deportivas e similares. Artigo 2.–Autorizacións.1.–A instalación de terrazas requirirá o outorgamento de licenza municipal previa.2.–A competencia para o outorgamento das ditas licenzas corresponde ao alcalde, podendo ser obxecto de delegación.3.–As autorizacións concederanse sen prexuízo de terceiros e serán esencialmente revogables unilateralmente pola administración sen dereito a indemnización por razóns de interese público cando desapareceran as circunstancias que motivaron a súa concesión ou cando sobreviñeran outras que de ter existido terían xustificado a súa denegación.4.–A concesión de autorizacións en períodos anteriores non conleva o dereito a manter a mesma autorización en períodos futuros.5.–Serán ademais exixibles as autorizacións que requira a normativa sectorial que no seu caso resulte de aplicación. Artigo 3.–Solicitantes.1.–Poderán solicitar a licenza de terraza os titulares de establecementos de hostalería, sempre que a actividade dispoña da preceptiva autorización de apertura ou teña sido comunicada previamente no caso das actividades sometidas ao réxime de comunicación previa e o solicitante non teña débedas recoñecidas coa Administración Municipal.2.–A efectos do disposto no apartado anterior, terase en consideración a titularidade e a actividade que consten na licenza ou comunicación previa que habilite ao exercicio da actividade. Artigo 4.–Solicitudes. As solicitudes presentaranse acompañadas da seguinte documentación: a) Acreditación da titularidade da licenza de actividade ou comunicación previa do establecemento. b) Plano-esbozo, suficientemente explicativo, da localización, superficie a ocupar e nº e características de todos os elementos a instalar (mesas, cadeiras, parasoles, paraventos, etc.) a unha escala entre 1:200 e 1:300. Non será preciso presentar o plano esbozo cando o que se solicite sexa a prórroga dunha licenza xa concedida en períodos anteriores, sempre que se manteñan as mesmas circunstancias. c) Xustificante de ter aboado a exacción fiscal correspondente por ocupación de dominio público. d) Xustificante de ter subscrito un seguro de responsabilidade civil en contía suficiente para cubrir os danos derivados da súa instalación e funcionamento. e) Cando a terraza se pretenda instalar diante da fachada dos locais lindeiros, autorización expresa dos titulares das actividades que se desenvolvan nos citados locais. f) No caso de terrazas situadas en espazos privados de uso público incluirase ademais como documentación específica documento acreditativo da autorización dos titulares do emprazamento, que cando sexa unha Comunidade de Propietarios deberá estar subscrita polo representante legal da mesma mediante acordo adoptado ao efecto. Artigo 5.–Procedemento. A tramitación das solicitudes de licenza para a ocupación de terreos de uso público con terrazas de hostalería deberase axustar ao seguinte procedemento: a) Solicitude do interesado coa documentación relacionada no artigo anterior. b) Informe técnico cando, a criterio do instrutor, a índole da instalación que se pretenda realizar o faga preciso. c) Informe da Policía Local. d) Informe xurídico con proposta de resolución. e) Resolución. Artigo 6.–Circunstancias a ter en conta para a súa autorización.1.–As solicitudes de licenzas para a instalación de terrazas deberán informarse tendo en conta as circunstancias dos terreos de uso público nos que se pretenda instalar.2.–En todo caso deberá constatarse que a terraza non impide o uso normal dos citados terreos que corresponde a todos os cidadáns, sen que a súa instalación poda supoñer un obstáculo para o tránsito peonil nin prexudicar a seguridade deste ou do tráfico rodado. Artigo 7.–Condicións xerais da instalación.1.–A autorización da terraza posibilitará unicamente a instalación dos elementos expresamente sinalados no esbozo da mesma, sempre que na licenza non se indique outra cousa.2.–A superficie autorizada para a instalación da terraza será en todo caso o resultado da suma da superficie de todos os elementos computables. O perímetro exterior total quedará así mesmo delimitado no esbozo da licenza. Dentro do citado perímetro poderanse instalar cortaventos, sempre que non supoñan menoscabo das condicións estéticas, que poderán ser ríxidos tipo mampara ou semirríxidos tipo toldo vertical guiado entre piares móbiles.3.–As terrazas situaranse preferentemente xunto ao establecemento ou na súa fronte, debendo todo ou seu perímetro estar comprendido dentro da liña da ocupada polo local de hostalería, fronte da súa fachada, non podendo exceder a súa anchura. Cando isto non fose posible, só se autorizará a súa instalación se a distancia entre os puntos máis próximos da terraza e a porta do establecemento é inferior a 15 metros, salvo en supostos debidamente xustificados, sempre que con isto non se impida o uso xeral da vía pública ou praza correspondente a todos os cidadáns e exista autorización expresa dos titulares dos locais lindeiros diante de cuxas fachadas se pretenda instalar a terraza, que deberá achegarse ao expediente administrativo da autorización.4.–No suposto de que as instalacións estean situadas en prazas ou paseos, a superficie de ocupación total resultante da suma da extensión de todos os permisos non excederá o 20% da superficie da praza ou paseo. Terán preferencia para a ocupación destes espazos dos locais que conten con fronte á praza ou paseo correspondente.5.–A disposición das terrazas deberá integrarse co mobiliario urbano existente e de modo que non dificulte ou impida a visibilidade e o correcto uso dos elementos que xa se atopen instalados na vía pública.6.–A terraza disporase sempre que sexa posible nun bloque compacto, á marxe do tránsito principal de peóns e, no seu caso, só poderá dividirse por accesos peonís secundarios, en particular nas entradas a edificios ou locais comerciais.7.–Nos soportais as terrazas deberanse instalar deixando sempre un espazo suficiente para o tránsito dos peóns baixo os citados elementos.8.–En todo caso deberase garantir que na beirarrúa queda un corredor para paso libre de obstáculos de ancho suficiente para a circulación de peóns, especialmente para aquelas persoas con discapacidades físicas e/ou deficiencias visuais ou carriños de bebés, debéndose deixar en todo caso libre para paso de peóns, polo menos, unha largura de 1,50 metros. Ademais, no interior dos soportais deberá garantirse unha largura mínima para o paso peonil de 1,50 m.9.–Aos efectos de aplicación do disposto nesta Ordenanza, a ocupación estimada para unha mesa, de lado ou diámetro inferior a 0,80 metros, e catro cadeiras enfrontadas dous a dous, considerarase unha superficie de ocupación teórica por cada mesa de 1,80 x 1,80 metros cadrados, malia que a efectos tributarios se aplique exclusivamente o módulo definido na ordenanza fiscal correspondente. Se a mesa tivese lado ou diámetro superior a 0,80 mts, a dita superficie aumentarase no correspondente exceso.10.–A licenza da terraza deberá ser exposta nun lugar visible, xunto co plano de detalle da súa ubicación, ou unha fotocopia dos mesmos. Artigo 8.–Condicións para a instalación de calefactores.1.–O modelo de estufa deberá axustarse á Directiva 1990/396/CEE, do 29 de xuño, ou a normativa europea que a substitúa, debendo ser de baixo consumo.2.–Deberanse instalar sempre dentro do perímetro da terraza.3.–O interesado deberá dispoñer de extintores de po ABC, eficacia 21A22113B, en lugar facilmente accesible.4.–Poderase denegar a autorización para a súa instalación cando das circunstancias concorrentes se poida derivar risco para as persoas ou os bens.5.–Para acreditar o cumprimento destas condicións deberán aportarse polo interesado os seguintes documentos: – Certificado e informe dun técnico facultativo, no que garanta a seguridade da súa ubicación e as indicacións precisas para o seu uso e mantemento, así como memoria relativa ás características técnicas, físicas e estéticas da estufa, xuntando planos de planta e de sección da terraza e as distancias destes elementos a fachadas, mobiliario urbano, etc. – Garantía de calidade e certificado de homologación da Unión Europea. – Seguro de responsabilidade civil e incendio con cobertura dos posibles riscos derivados da súa utilización na terraza. – Contrato de mantemento e revisión dos extintores. – Contrato de mantemento da instalación con empresa especializada. – Copia do certificado anual de revisión da instalación. A non presentación do mesmo poderá motivar a revogación da autorización concedida. – No caso de estufas eléctricas, ademais deberá presentarse boletín eléctrico do establecemento e instrucións técnicas complementarias ITC-BT-05, apartado A1 e A2, e ITC-BT-28, apartado 1 locais de reunión, traballo e usos sanitarios. Artigo 9.–Condicións para a instalación de terrazas cubertas.1.–Deberá presentarse memoria técnica e presuposto da instalación polo interesado, que deberá garantir a súa seguridade estrutural.2.–Deberán ser instalacións facilmente desmontables, consistentes nun toldo retráctil ao cal poderán engadirse dous faldóns nos laterais, debendo procurarse solucións homoxéneas e acordes coas condicións do edificio e do entorno.3.–Non poderán rebasar a fronte da fachada do local ao que dean servizo.4.–A altura máxima da estrutura será acorde coas condicións do edificio e do entorno e a altura mínima interior será de 2,20 metros.5.–Non poderán ancorarse ao pavimento. Artigo 10.–Denegación da licenza. Non se autorizarán terrazas nos seguintes casos: a) Cando o local estea separado da terraza por unha calzada aberta ao tráfico rodado, excepto as rúas peonís, ou nas sinalizadas como rúa residencial. b) Nos pasos para peóns, sinalizados ou non, rebaixes para discapacitados e itinerarios sinalizados con pavimento táctil. c) Cando a instalación se pretenda realizar na calzada ou en zona de aparcamento de vehículos. d) Cando supoña un prexuízo para a seguridade viaria ou dificulte sensiblemente o tráfico dos peóns. e) Cando poida dificultar a evacuación dos edificios e locais próximos. f) Cando impida ou dificulte gravemente ou uso de equipamentos ou mobiliarios urbanos. g) Cando se pretendan instalar en xardíns públicos ou comunitarios. h) Cando resulte inadecuada ou discordante coa súa contorna. i) Cando se atopen en tramitación expedientes administrativos de disciplina urbanística e/ou contaminación acústica que afecten ao establecemento de hostalería. j) En xeral, cando se incumpra calquera dos requisitos esixidos por esta ordenanza. Artigo 11.–Concorrencia de solicitudes. Na resolución dos expedientes deberá terse en conta o número de solicitudes que afectan a unha mesma vía pública, o que poderá dar lugar, así mesmo, á modificación doutras terrazas xa autorizadas. Artigo 12.–Vixencia.1.–Como regra xeral as licenzas outorgaranse por anos naturais e entenderanse tacitamente prorrogadas cando nin o Concello nin o interesado comuniquen por escrito a súa vontade contraria á prórroga antes do 15 de decembro de cada ano, e sempre previo pago do tributo correspondente antes do 31 de decembro.2.–Así mesmo poderase solicitar a licenza por un período mínimo de un mes, debendo o interesado indicar expresamente o período de tempo para o que a solicita.3.–Cando xurdisen circunstancias imprevistas ou sobrevidas de urbanización, obras, implantación, supresión ou modificación de servizos ou celebración de actos públicos ou privados, poderase revogar, modificar ou suspender temporalmente a autorización concedida, sen dereito a indemnización a favor do interesado, previa tramitación do oportuno expediente con audiencia ao interesado, e sen prexuízo do seu dereito á devolución do importe da taxa xa aboada de xeito proporcional ao tempo de suspensión ou á modificación realizada. Artigo 13.–Modificacións. Os interesados en modificar o autorizado no ano anterior deberán solicitalo expresamente, acompañando plano-esbozo da nova ocupación pretendida. Artigo 14.–Silencio administrativo. As solicitudes non resoltas expresamente no prazo de dous meses, a contar desde a súa presentación, entenderanse denegadas por silencio administrativo. Artigo 15.–Actividade. A autorización para a instalación da terraza dará dereito a exercer a actividade cos condicionantes que se establezan na mesma e coas limitacións que, en materia de consumo, prevención de alcoholismo, emisión de ruídos, etc., establécense nas ordenanzas municipais e lexislación sectorial aplicable. Artigo 16.–Horario.1.–A colocación do mobiliario e o inicio do funcionamento das terrazas poderase realizar a partir das 9:00 horas.2.–O horario de funcionamento da instalación será o seguinte, sen que en ningún caso poida exceder do horario que corresponda coa licenza de apertura da actividade ou comunicación previa no seu caso: – Do 1 de xuño ata o 30 de setembro: ata as 2.30 horas. – Do 1 de outubro ao 31 de maio:  De domingo a xoves: ata as 00.30 horas.  Venres, sábados e vésperas de festivos: ata as 01.30 horas. O horario indicado poderase reducir cando a instalación estea a orixinar molestias por ruídos aos veciños e así se teña constatado pola Policía Local ou pola sección de Obras e Servizos municipal, previa tramitación do oportuno expediente contraditorio con audiencia ás partes.3.–A terraza deberase desaloxar nos 30 minutos seguintes, sen que entre tanto se poidan servir novas consumicións.4.–O mobiliario poderase apilar no espazo reservado para a terraza dende o horario de apertura ata o do inicio do funcionamento da mesma, debendo ser recollido unha vez expirado o horario máximo de funcionamento.5.–Non obstante, permitirase a permanencia do mobiliario autorizado para a terraza dentro do espazo público acotado para a instalación da terraza unha vez expirado o horario máximo de funcionamento cando a dita permanencia non entorpeza o tránsito de peóns e non se menoscabe a seguridade das persoas ou dos bens.6.–En todo caso non se poderá apilar no espazo público máis mobiliario do autorizado na correspondente licenza, nin fora do período de vixencia desta. Artigo 17.–Obrigas. Os titulares das licenzas de terrazas quedarán obrigados a: 1. Cumprir as condicións impostas polo Concello na autorización concedida.2. Cinguirse estritamente á zona autorizada sen rebasala por ningún concepto, evitando que os clientes o fagan.3. Manter as terrazas e cada un dos elementos que as compoñen nas debidas condicións de limpeza, seguridade e ornato.4. A instalación e maila recollida da terraza realizarase co menor ruído posible co obxecto de garantir o descanso da cidadanía.5. Corresponde ao titular da licenza a limpeza da superficie ocupada e o perímetro da mesma nun ancho de 2 metros. En todo caso, o espazo ocupado pola terraza deberá quedar limpo todas as noites trala retirada da terraza.6. Unha vez retirada a terraza, se resultase afectado o pavimento pola instalación, o titular da licenza será responsable dos danos causados, debendo repoñer as cousas ao seu estado inicial, nun prazo máximo de sete días hábiles.7. O mobiliario empregado na terraza deberá estar protexido con tacos de goma ou outros elementos similares coa finalidade de evitar os ruídos producidos como consecuencia do seu arrastre. Artigo 18.–Prohibicións.1. Por razóns de estética, decoro e hixiene, non se permitirá almacenar ou apilar produtos, caixas de bebidas e outros materiais xunto as terrazas, así como tampouco residuos propios das instalacións.2. Non se permitirá a instalación de mostradores e outros elementos para o servizo da terraza no exterior desta, que deberá ser atendida desde o propio establecemento, salvo en época de festas e previa autorización da alcaldía ou persoa na que delegue.3. Non se permitirá a instalación e uso nas terrazas de equipos de música, amplificadores e outros elementos que produzan emisións acústicas de calquera tipo. Unicamente se permitirá a instalación de televisores, sempre e cando se ubiquen dentro do perímetro autorizado pola licenza da terraza e coa garantía de que non se emita son ningún.4. Prohíbese instalar nas terrazas billares, futbolíns, máquinas recreativas, máquinas expendedoras de produtos ou instalacións análogas. Artigo 19.–Infraccións. Considéranse infraccións administrativas as accións e omisións que contraveñan a normativa contida nesta Ordenanza. Artigo 20.–Responsables. Serán responsables das infraccións as persoas físicas ou xurídicas titulares dos establecementos hostaleiros. Artigo 21.–Clasificación. As infraccións desta ordenanza clasifícanse en leves, graves e moi graves.1. Son infraccións leves: a) A falta de ornato ou limpeza da instalación ou da súa contorna. b) O incumprimento do horario de inicio ou de peche en menos de media hora. c) A falta de exposición en lugar visible para os usuarios, veciños e axentes da autoridade da correspondente autorización, a súa renovación se fose o caso e o plano de detalle. d) Almacenar ou apilar mobiliario da terraza durante o horario de funcionamento que se establece para ela nesta ordenanza, cando interrompa o tránsito de peóns ou menoscabe a seguridade das persoas ou dos bens. e) Almacenar ou apilar produtos, envases ou residuos na zona de terraza ou en calquera outro espazo da vía pública. f) A instalación de elementos propios da terraza fóra da superficie autorizada ou a instalación dun número de mesas maior que as autorizadas, nunha contía inferior ao 10%. g) O incumprimento de calquera outra obrigación prevista nesta ordenanza que non sexa constitutiva de infracción grave ou moi grave. h) A falta de presentación aos axentes da autoridade ou funcionarios competentes que o requiran do documento de autorización, a súa renovación se fose o caso, e o plano de detalle, así como da licenza ou comunicación previa para a iluminación, en caso de tela.2. Son infraccións graves: a) A reincidencia na comisión de faltas leves. Enténdese por reincidencia a comisión de tres faltas leves no período dun ano, sempre que as sancións alcancen firmeza en vía administrativa. b) A instalación de terrazas de hostalería sen autorización ou fóra do período autorizado. c) O incumprimento do horario de inicio ou de peche en máis de media hora e menos dunha hora. d) A falta de ornato ou a instalación de elementos de mobiliario urbano non previstos na autorización ou en número maior dos autorizados, e a instalación de máquinas expendedoras ou de venda de calquera clase e tamaño, billares, futbolíns, máquinas recreativas infantís ou de azar, grelladas ou calquera instalacións similares. e) A instalación de mesas en número maior que as autorizadas en máis do 10 e menos do 25 por 100 ou o incumprimento doutras condicións da delimitación. f) A carencia do seguro obrigatorio. g) A instalación nas terrazas dalgún tipo de equipos de música, amplificadores ou outros elementos que produzan emisións acústicas de calquera tipo, ou manter, no caso de existir música interior, as portas e fiestras do establecemento abertas. i) A cesión da explotación da terraza a persoa distinta do titular do establecemento e o cambio de titularidade. j) A realización de perforacións e/ou ancoraxes no pavimento, ou causar deterioracións ao mesmo. k) Non contar coa correspondente licenza ou comunicación previa para iluminación cando sexa precisa.3. Son infraccións moi graves: a) A reincidencia na comisión de faltas graves da mesma natureza cando diso se derive unha perturbación relevante da convivencia que afecte de xeito grave, inmediato e directo á tranquilidade ou ao exercicio de dereitos lexítimos doutras persoas, ao normal desenvolvemento de actividades de toda clase conformes coa normativa aplicable ou á salubridade ou ornato públicos. Enténdese por reincidencia a comisión de tres faltas graves no período dun ano, sempre que as sancións alcancen firmeza en vía administrativa. b) A instalación de mesas en número maior ás autorizadas en máis do 25 por 100 ou o incumprimento doutras condicións da delimitación. c) O incumprimento da orde de suspensión inmediata da instalación. d) A celebración de espectáculos ou actuacións non autorizadas de forma expresa. e) O incumprimento do horario de inicio ou de peche en máis dunha hora. f) A ocultación, manipulación ou falsidade dos datos ou da documentación achegada en orde á obtención da correspondente autorización. Artigo 22.–Sancións.1.–A comisión das infraccións previstas nesta ordenanza levará aparellada a imposición das seguintes sancións: a) As infraccións leves sancionaranse con multa de 100 ata 750 euros. b) As infraccións graves sancionaranse con multa desde 751 a 1.500 euros e inhabilitación do infractor para a obtención de autorización regulada pola presente ordenanza durante o prazo de 1 ano, ou 2 anos cando concorra a situación de incumprimento de condicións a que estivese sometida a instalación. c) As infraccións moi graves sancionaranse con multa desde 1.501 ata 3.000 euros, e inhabilitación do infractor para a obtención de autorización regulada pola presente ordenanza durante o prazo de 2 anos, ou 3 anos cando concorra a situación de instalación sen autorización.2.–Así mesmo, e á marxe da sanción que en cada caso corresponda, a Administración municipal ordenará, no seu caso, a retirada dos elementos e instalacións con restitución ao estado anterior á comisión da infracción. As ordes de retirada deberán ser cumpridas polos titulares da licenza nun prazo 24 horas. En caso de incumprimento procederase á execución subsidiaria polo Concello á conta dos obrigados que deberán abonar os gastos de retirada, transporte e depósito dos materiais.3.–Nos supostos de instalación de terrazas sen a oportuna autorización ou non axustándose ao autorizado, así como por razóns de seguridade o Concello poderá proceder á súa retirada de forma inmediata e sen previo aviso, sendo por conta do responsable os gastos que se produzan.4.–Sen prexuízo do anterior, os actos ou incumprimentos nesta materia que impliquen infracción da normativa urbanística serán obxecto de sanción nos termos que determine o réxime sancionador previsto na mesma. Artigo 23.–Prescrición. A prescrición das infraccións e das sancións axustarase ao disposto na Lei 30/1992, do 26 de novembro, do réxime xurídico das administracións públicas e do procedemento administrativo común e as demais normas que a desenrolen. DISPOSICIÓNS FINAIS Primeira. A presente ordenanza entrará en vigor aos vinte días hábiles a contar dende o seguinte ao da súa publicación íntegra no Boletín Oficial da Provincia, de conformidade co establecido no artigo 70.2 da Lei 7/1985, reguladora das bases do réxime local. Á súa entrada en vigor quedarán derrogadas cantas normas, acordos ou resolucións municipais sexan incompatibles ou se opoñan ao establecido nesta Ordenanza. Segunda. Facúltase ao alcalde, ou concelleiro en quen delegue, para ditar cantas ordes e instrucións resulten necesarias para a adecuada interpretación e aplicación desta Ordenanza. Disposición adicional Para aqueles establecementos que non cumpran as condicións necesarias para ser autorizada a instalación dunha terraza poderán unicamente, e previa solicitude de autorización de ocupación de vía pública, colocar un cinceiro/papeleira, sempre que con isto non se impida ou dificulte o uso común da vía pública que corresponde a todos os cidadáns. Disposición transitoria única As licenzas concedidas con anterioridade á entrada en vigor dá presente Ordenanza deberán axustarse ao disposto nela non prazo máximo de 6 meses dende a súa entrada en vigor. Sen prexuízo do anterior, os titulares das terrazas que se atopen instaladas e autorizadas en espazos privados de uso público no momento da entrada en vigor da presente Ordenanza non precisarán acreditar a autorización dos propietarios do citado espazo, sempre que non se modifiquen as condicións nas que foron autorizadas. Cambre, 19 de novembro de 2015. O concelleiro delegado da Área de Urbanismo e Medio Ambiente Juan González Leirós